text: Tre mænd sigtet for dokumentfalsk af fragtbreve
  09 oktober 2019 kl. 10.07
  Tre mænd fra Tyskland er onsdag fremstillet i grundlovsforhør i Retten i Roskilde. Det sker, efter at politiet tirsdag gennemførte en aktion mod vognmandsfirmaet H.P. Therkelsen.
  De tre mænd er alle tilknyttet vognmandsfirmaet på forskellig vis og mistænkt for at have forskellige roller i sagen.
  Det oplyser Midt- og Vestsjællands Politi i en pressemeddelelse.
  Fem personer, hvoraf fire er chauffører, og en er administrativ medarbejder, blev tirsdag anholdt af politiet.
  Politiet har mistanke om, at H.P. Therkelsen bruger falske dokumenter og ulovligt fragter gods i Danmark på deres udenlandsk indregistrerede lastbiler.
  To af de anholdte blev tirsdag eftermiddag løsladt.
  Adm. direktør Peter Therkelsen afviste tirsdag overfor TV SYD, at der er begået ulovligheder.
  - Det er min klare overbevisning, at vi ikke har brugt falske dokumenter. Vi er i fuld gang med at undersøge, om vi ved en menneskelig fejl har kørt ulovlig cabotagekørsel, siger Peter Therkelsen.
  